CDLXXIX.  Monasterium S. Bartholomaei Faesulanum tuendum suscipit, et ejus possessiones ac jura confirmat.   (Anno 1141, Sept. 22.) [UGHELLI,  Italia sacra,  III, 243.]
INNOCENTIUS episcopus, servus servorum Dei, dilectis filii GREGORIO, abbati Sancti Bartholomaei, ejusque fratribus, tam praesentibus quam futuris, regulariter constitutis in perpetuum.
Desiderium quod ad religionis propositum et animarum salutem pertinere monstratur, animo nos decet libenti concedere, et petentium desideriis congruum impertiri suffragium. Eapropter, dilecti in Domino filii, vestris justis postulationibus elementer annuimus, et beati Bartholomaei apostoli monasterium, quod juxta montem Faesulanae civitatis situm est, cum omnibus suis pertinentiis, sub beati Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitate regum vel principum, oblatione fidelium, seu justis aliis modis, Deo propitio, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: monasterium S. Salvatoris de Alena cum ecclesia S. Pontiti, ecclesiam S. Martini in Fugnano, in Campo Novoli, ecclesiam S. Martini cum decimis, et omnibus suis pertinentiis et adjacentiis, et quidquid in Bononiensi episcopatu praefatum monasterium habere cognoscitur, in Capraja medietatem ecclesiae S. Christinae, in Ripula ecclesiam S. Salvatoris, ecclesiam S. Michaelis de Marene, in Ripalta ecclesiam S. Andreae, ecclesiam S. Donati de Fronzano, in Biviliano medietatem ecclesiae S. Mariae, curtem de Sancto Domnino cum omnibus decimationibus suis, curtem de Papiana cum pertinentiis suis, et quidquid in plebe Sancti Donati de Calenzanu possidere dignoscitur cum decimis, et suis pertinentiis, sive in plebe S. Stephani de Campi, seu in plebe S. Martini sito Brozzi, vel etiam in plebe S. Juliani in Septimo, aut infra plebem S. Joannis de Signa, cum decimis et omnibus earum pertinentiis. Villas quoque alias possessiones, sicut in privilegio et donatione bonae memoriae Jacobi episcopi Faesulani nominatim vobis concessae sunt. Prohibemus etiam, et apostolica auctoritate interdicimus, ne alicui omnino liceat idem monasterium in alium ordinem transmutare, vel episcopalem sedem ibi transferre absque Rom. pontificis auctoritate. Obeunte vero nunc ejusdem loci abbate, nullus ibi qualibet subjectionis astutia vel violentia praeponatur, nisi quem fratres ipsius loci communi assensu, vel pars sanioris consilii, sub Dei timorem et beati Benedicti regulam, canonice providerint eligendum. Qui Faesulano episcopo si canonicus fuerit, et gratiam atque communionem sedis apostolicae habuerit, eamque gratis et absque aliqua pravitate exhibere voluerit, benedictionem suscipiat. Alioquin liceat ei quemcunque maluerit adire antistitem, qui, nostra fultus auctoritate, quae postulantur indulgeat. Sepulturam quoque ipsius loci liberam esse concedimus, ut eorum devotioni et extremae voluntati, qui se illic sepelire deliberaverint, nisi forte excommunicati sint, nullus obsistat, salva tamen justitia matris Ecclesiae. Monasterium quoque S. Salvatoris de Alena, quod sub ejusdem S. Bartholomaei monast. esse cognoscitur, liberam sepulturam concedimus, sicut etiam hactenus habuisse dignoscitur; laborum namque manuum vestrarum decimas, tam vobis quam vestro monasterio Sancti Salvatoris in usus pauperum habendas largimur. Prohibemus insuper ut nulli omnino hominum fas sit eidem monasterio, sive S. Salvatoris monasterio divinum officium interdicere, praeter Romanum pontificem, aut legatum ipsius, vel indebitas exactiones imponere, seu aliquibus injustis vexationibus ausu temerario fatigare. Decernimus ergo ut nulli omnino hominum liceat, etc., si qua igitur, etc., cunctis autem, etc. Amen. Ego Innocentius Catholicae Ecclesiae episcopus ss. Ego Conradus Sabinensis episcopus subscripsi. Ego Albericus Ostiensis episcopus subscripsi. Ego Stephanus Praenestinus episcopus subscripsi. Ego Gerardus presbyter card. tit. Sanctae Crucis in Hierusalem subscripsi. Ego Martinus presbyter, card. S. Stephani in Caelio Monte subscripsi. Ego Manfredus presb. card. tit. S. Sabinae ss. Ego Boetius presb. card. tit. S. Clementis ss. Ego Guido presb. S. Laurentii tit. Damasi ss. Ego Gregorius diac. card. SS. Sergii et Bacchi ss. Ego Octavianus diac. card. tit. S. Nicolai in Carcere ss. Ego Guido diac. card. S. Apollinaris ss. Datum Laterani per manum Baronis capellani, et scriptoris X Kal. Octob., ind. V, Incarn. Dominicae an. 1141, pontif. vero D. Innocentii II an. XII.